କେନ୍ଦ୍ରାପଡ଼ା, ଅକ୍ଟୋବର ୧୩ (ଲୋକାଲ ୱାୟାର): ଓଡ଼ିଶା ରାଜ୍ୟ ବିପର୍ଯ୍ୟୟ ପ୍ରଶମନ ପ୍ରାଧିକରଣ (ଓଏସଡିଏମଏ)ଙ୍କ ସହ ଜିଲ୍ଲା ପ୍ରଶାସନ ଓ ଅନ୍ୟ ସରକାରୀ ତଥା ବେସରକାରୀ ସଂସ୍ଥା ମିଳିତ ଭାବେ ଓଡ଼ିଶାର ୬ ଉପକୂଳ ଜିଲ୍ଲାର ୩୨୮ ସୁନାମୀ ପ୍ରବଣ ଗାଁରେ ମକଡ୍ରିଲ କରିଛନ୍ତି ।
ମଙ୍ଗଳବାର ସକାଳ ୯.୩୦ରେ ହାଇଦ୍ରାବାଦ ସ୍ଥିତ ଆଇଓଟିଡବ୍ଲୁଏସ ତରଫରୁ ସୁନାମି ସତର୍କ ସୂଚନା ମିଳିଥିଲା । ଏ ନେଇ ସମସ୍ତ ଉପକୂଳ ଜିଲ୍ଲାକୁ ଇ-ମେଲ, ଏସଏମଏସ ଓ ଫୋନ ମାଧ୍ୟମରେ ତିନି ଥର ଯଥାକ୍ରମେ- ୯.୩୦, ୯.୪୫ ଓ ୧୦ଟାରେ ସତର୍କ କରାଇଥିଲୁ ।
ବାର୍ତ୍ତା ପାଇବା ପରେ ସେହି ଜିଲ୍ଲାଗୁଡିକର ପ୍ରଶାସନ ତରଫରୁ ବିଡିଓ, ତହସିଲଦାର, ନୌସେନା, କୋଷ୍ଟଗାର୍ଡ, ମତ୍ସ୍ୟ ଅଧିକାରୀ, ବନ୍ଦର ଅଧିକାରୀ, ମତ୍ସ୍ୟଜୀବି, ସ୍ଥାନୀୟ ପଞ୍ଚାୟତ ସଦସ୍ୟ, ସ୍ୱେଚ୍ଛାସେବୀ ସଂଗଠନ, ସମାଜସେବୀ ଓ ଅନ୍ୟମାନଙ୍କୁ ସତର୍କ କରି ଦିଆଯାଇଥିଲା ।
କୋଭିଡ-୧୯ ଯୋଗୁଁ ଆମେ ସୁନାମୀ ପ୍ରବଣ ଗାଁଗୁଡ଼ିକରେ ଉଦ୍ଧାର କାର୍ଯ୍ୟର ଅଭ୍ୟାସ ହୋଇ ପାରିନଥିଲା । ତେବେ ସେମାନଙ୍କୁ ବିଧି ଗୁଡିକ ସମ୍ପର୍କରେ ଜଣାଇ ଦିଆଯାଇଥିଲା ବୋଲି ଓଡ଼ିଶା ରାଜ୍ୟ ବିପର୍ଯ୍ୟୟ ପ୍ରଶମନ ପ୍ରାଧିକରଣର ମହାପ୍ରବନ୍ଧକ ଭୋଳାନାଥ ମିଶ୍ର କହିଛନ୍ତି ।
ମକ୍ ଡ୍ରିଲ ଦ୍ୱାରା ବିପର୍ଯ୍ୟୟ ମୁକାବିଲାର କରିବାର ପ୍ରସ୍ତୁତି ଓ ସାମର୍ଥ୍ୟ ବଢିପାରିବ । ସରକାରୀ ଓ ବେସରକାରୀ ସଂସ୍ଥାଗୁଡ଼ିକ ମଧ୍ୟରେ ସମନ୍ୱୟ ବଢିବ । ସୁନାମୀ ପ୍ରବଣ ଗାଁଗୁଡିକରେ ଓଏସଡିଏମଏ ପୂର୍ବରୁ ତାଲିମ ପ୍ରଦାନ କରାଯାଇଛି ।
ତିନି ବର୍ଷ ପୂର୍ବେ ସରକାର ସମୁଦ୍ରକୂଳିଆ ଗାଁଗୁଡ଼ିକରେ ୧୨୨ଟି ଇଡବ୍ଲୁଡିଏସ ଟାୱାର ସ୍ଥାପନ କରିଥିଲେ । ସୁନାମୀ ଓ ବାତ୍ୟା ସୂଚନା ପାଇଲେ ଟାୱାରର ସାଇରନ ଆପେ ବାଜି ଉଠିଥାଏ ।
ଓଏସଡିଏମଏ କେନ୍ଦ୍ରାପଡ଼ା ଜିଲ୍ଲାର ୬୪ଟି, ଜଗତସିଂହପୁରର ୨୮, ପୁରୀର ୮୮ ଓ ଗଞ୍ଜାମର ୪୪, ବାଲେଶ୍ୱରର ୬୩ ଓ ଭଦ୍ରକର ୪୧ଟି ସମୁଦ୍ର କୂଳିଆ ଗାଁକୁ ସୁନାମୀ ପ୍ରବଣ ଚିହ୍ନଟ କରିଥିଲା ।
